晁补之
二十八舍歌
戎菽有角原桑黄，客愁唧啧闻扈亢。
转蓬无氐行役晚，蟋蟀在房思妇惋。
男儿有心事弧矢，十年风光随马尾。
长须舂米婢借箕，斗酒为君聊解颐。
谁怜长夜饭牛苦，安能卧泣羞儿女。
平生未入君此室，一庐翛然四壁立。
文章奎躔动圆天，贫有余富黔娄贤。
功名不羞烂羊胃，灭昴擒胡未能计。
谁能简毕老此生，不用诹嘴招忿争。
世事参商君此行，桂酒椒浆石井美。
山鬼幽篁衣薜荔，暮江老柳系归船。
蛟宫涵星动深渊，张帆自惯夕风恬。
九折摧轮鹄翼短，他年君车当轸转。